曹唐
长安客舍叙邵陵旧宴，寄永州萧使君五首
邵陵佳树碧葱茏，河汉西沈宴未终。残漏五更传海月，
清笳三会揭天风。香熏舞席云鬟绿，光射头盘蜡烛红。
今日却怀行乐处，两床丝竹水楼中。
不知何路却飞翻，虚受贤侯郑重恩。五夜清歌敲玉树，
三年洪饮倒金尊。招携永感双鱼在，报答空知一剑存。
狼藉梨花满城月，当时长醉信陵门。
粉堞彤轩画障西，水云红树窣璇题。鹧鸪欲绝歌声定，
鸲鹆初惊舞袖齐。坐对玉山空甸线，细听金石怕低迷。
东风夜月三年饮，不省非时不似泥。
木鱼金钥锁春城，夜上红楼纵酒情。竹叶水繁更漏促，
桐花风软管弦清。百分散打银船溢，十指宽催玉箸轻。
星斗渐稀宾客散，碧云犹恋艳歌声。
三年身逐汉诸侯，宾榻容居最上头。饱听笙歌陪痛饮，
熟寻云水纵闲游。朱门锁闭烟岚暮，铃阁清泠水木秋。
月满前山圆不动，更邀诗客上高楼。